Vincent Van Gogh

Vincent Van Gogh, nederlandavon yoltkiraf gu Vincent van Gogh, tir direlitevaf lingesik. Ba 30/03/1853 koe Groot Zundert vagee Nederlanda koblir. Ba 29/07/1890 koe Auvers-sur-Oise koe Franca awalker, nope rotir yovayana ksera.

 Blirizva 
Van Gogh tiyir bitonaf is arayakiraf yambik voxis rukuzaf is undesaf swavakirik. Yavon nederlandavuyur ise francuyur ise englavuyur ise kan bata baroya ava grubeliyir ise gruseteyer. Va suteroteem albapayar ise va kota suteksinda beliyir, i va Biblia lidam suteks ke francaf tuwavevik. Va delafa grupera va izva ke yamba dikiyir ise va kona trutca ke savsaf feliik lidam afigasuteropa grupulviyir.

Moi vayarugal koe batafa widafa bema, gadikeem va in ko jandexo koe Zevenbergen az Tilburg stakseyer. Jotaf Vincent Van Gogh va yona divefa ava banlize raveyer ise va Francava is Englava voxis Germanava vankotunayar. Bak bareaksat ke 1868 isti bemaf ilanacek, va vayara levgon azavzayar aze ko Zundert dimlakiyir.

Bak 1869 Van Gogh ba san-tevda vanpir lojotaf papleketik ke Goupil & Cie yambatretca koe Den Haag, i ke nazbeay ke milyoltafu walvedeyafu sistu dem aveg koe Paris koe Franca. Van Gogh va avusa stinuca malsaveyer : koe Den Haag voxis nazbeay ke Paris ik London kobayar. Theo nastolafe berikye bak 1872 va Goupil tretca koe Bruxelles dere denfiyir. Toza ke klepa ke Vincent tiyir abdiplekusa voxen in arti abica tanda gan kobara dene ginsa adre zo argeyer. Va alka adre dulapeyer voxnume krupteyer da dolera va trutca sedmeon melistafa tiyir teca vollorbaca. Bak 1876 zo taruleyer.

Koe Engla wetce ikatavesik is gertikaf tcicesik konakedje kobayar aze ko Nederlanda bak 1877 dimlapiyir. Koe Amsterdam va boda denfisa va kotla egayar kire va alkopa djuvayayar. Voxe va egara nonuyur nume me zo korindeyer. Alkafa ukeuca va in bak 1878 ko Borinage wawafa gola vagee Belga stayar. Wetce suptaf gertik vanmiae kawodikeem kobayar. Djublison dum bantan, Van Gogh moe sid gikenibeyer ise va intaf digiks kotote giziliyir. Voxen unesik va inafa zegara va blira ke sanelia krafiajayar nume boreckon taruleyer.

Theo berye tiyir jupasik va warzafa vodjura va blira ke Vincent Van Gogh. Twa ke Vincent stakseyena pu Theo jontikviele tiyid dem yunkexa. Theo pirdayar da in di vanpiyir linges yambik. Van Gogh ko Bruxelles bak 1880 divsokeyer lize va Yambakotla djudenfiyir voxe va lomeruptesa tavera tere kiblayar. Voxe va meka bliba dadiyir nume gan Theo berye erbon zo fukorlayar. Bantel dene parisafa tcema ke Goupil yambadolesu sistu banugale kobayar. Theo va berye kali inafa awalkera erbon dun zobeyer.

Bak 1881 Van Gogh dene gadikeem ko Etten koe Noord-Brabant winka mallapiyir aze bliyir. Tici mil ilanacek ko Den Haag mallapiyir lize gan Anton Mauve tabexaf lingesik mbi taveyer. In va ckane ke lavalingeropa is puntalingeropa raveyer. Dim Etten, va gadye mijeyer nume va yasaxo buluyur. Koe Den Haag va lingexo lizukeduyur aze bak 1882 gire gan Mauve mbi taveyer. Bak idulugal ke mil ilanacek, va taneaf vayaks ton lavafa ik puntafa lingera miv skuyur.

Bak lerdeaksat ke 1883, Van Gogh ko Drenthen winka lapiyir lize va patectoy is tawadayik di zovdayar ise lingeyer. Soe remi baroy aksat zavzagiyir aze va gadikeem koe Nuenen koe Brabant winka dimdenlapiyir. Van Gogh gorayar da di vanpiyir francaf lingesik, tulon gu Jean-François Millet tis ageltaf lingesik va tawadayikafa blira. Bat 1885 va Estusik va vraz trutca lingeyer, i va taneaf ponaksap.

Koe Nuenen, lizukaf alkik tsuneyed da Van Gogh va tulik ke sanelia rotaneyayar. Tulon batdume in va Nederlanda bak 1885 buluyur aze va Antwerpen koirubayar. Va vo di mea dimdenlapiyir. Antwerpen tiyir warzafa koswasa klita mu Van Gogh. In male lebaca rolingeyer ike rozovdayar ise va adrafa ugota fakon rotrasiyir. Ison va yambaf dotayap ke tcila is ginsa worayar. Koe Antwerpen moltafa widava, dat amidaf divepatectaf warzeks zo divtotayad, i tulon niponafa gweta skeuson dotayena gan Van Gogh. Afigasutera dere jontikeke banlize zo uyur, i banugale witapafe ckane.

Van Gogh bak taneaksat ke 1886 gu Yambafa Kotla ke Antwerpen va int bendeyer voxe gan prostewafa tavesa nuva fure zo ilpuveyer. Nume jovleyer aze arti tanoy aksat koe Paris mallapiyir. Banlize dene Theo berye koe Montmartre irubayar. Inafa jonvielera koe francafu kelu va vonera ke inaf linges martig turestapayar. Theo va tan nazbeay ke Boussod is Valadon & Cie sistu banlize gadeyer ise grabomeem ke Claude Monet is aryon litevaf lingesik pu Vincent kotaveyer. Banvieli in va grabom ke nederlandaf lingesik is francaf geltrevik anton al wiyir, nume koe Paris bam miv rovorabateyer inde litevik va afi is kseva gatceyed.

Van Gogh remi balemoy aksat va tavera dene lingexo ke Fernand Cormon lingesik tcokeyer. Banlize va lan yambik dum Paul Gauguin is Henri de Toulouse-Lautrec is Émile Bernard is Camille Pissarro is John Russell kakeveyer. Voneteson va pilkaf martig, va lingerinda ke litevik vayayar.  Inaf kseveem loon tuaftawer isen lingesa vorda loon tubagaweyed. Va litevik gu kiblara va uum dere malaskiyir, i va zazda ik bedom ke Paris ik tawaday kene Seine bost.

Ba 19/02/1888 Van Gogh ko Provenca mallapiyir. Tawaday is imweso iltaalxo is kseveem ke bata gola is afi ke bata patecta va yambik kogestuyur. Va « blafotafa mona » koe Arles lizukeduyur lize va yambafa doda djureduyur. Bak saneaksat ke 1888 Paul Gauguin kazokeveyer. Sin ton tola armoron gu nidekseem ke Provenca lingeyed ; sinafa dokobara tiyir wemtafa is skeusa. Sin belcon kobayad, va mielafa blira ke widava belcon kosmayad ise va yamba elodeson keyakseyed.

Bata keyaksera va spuapa tere nekiyid. Van Gogh ve akoleyer : deoneyer konakviele va tegira mea jiligayar ike dile dace titkeyer. Pelava ke akola bak tolsaneaksat tiyir ugale bal tana deonera Van Gogh va vidila ke intafa taltefa oblaka gabeyer. Bata zixa ke gabeyana oblaka va volmilbavacka razdayar. Gauguin ko Paris vere dimlapiyir isen Van Gogh koe Arles zo koropexer.

Moi ropexe, Van Gogh va bliracka me lajukanariyir. Adre deoneyer. Batdume Van Gogh jupayar da den swavakurkexo ke Saint-Rémy zo kobudeyer lize tandon zi zavzagiyir. Bal jonvielera koe bate ropexe va mon 150 trutca skuyur. Bak alubeaksat ke 1890 buluyur aze lenton mallapiyir, ko Auvers-sur-Oise lize ar yambik ixam bliyid. Bam lana warzepesa rekola tiyir edje va trutca riwe vieleon lingeyer. Auvers va adrafa auluca pu Van Gogh firviyir isen in va Theo berye jontikviele rotauzuyur kire poke Paris tigiyir. Bantel va play dene Boussod ginsa djugrifliyir nume tiyir erbon guyapaf. Bata debala va Vincent vanolapayar.

Ison in kivayar da digin deoneyer. Ba siel ke 27-e ke pereaksat ke 1890, va dentxo kolaniyir aze gu ast va int viltayar. Arti tolka nope bakaks awalkeyer, do Theo berye beneon tigise.

Remi sanda ke lingesa klepa ( 1880-1890 ), Vincent Van Gogh va jontik grot skuyur : va loon 850 trutca is riwe 1300 lingeks keve eluxa. Lok ke grabomeem dene Van Gogh tcila tigir. Arak tit tcastaf dene yona tcila isu korikaf dotay, koe Nipona ik Nipona ik Tanarasokeem ikz-.

 Dere rupec 

 Stragela 


Van Gogh (Vincent)
Van Gogh (Vincent)